Document ID: 32013R1147

KOMISIJOS ĮGYVENDINIMO REGLAMENTAS (ES) Nr. 1147/2013
2013 m. lapkričio 14 d.
kuriuo dėl vienkartinių išmokų už plotą schemos, taikomos Kipro ūkininkams, iš dalies keičiamas Reglamentas (EB) Nr. 1121/2009, kuriuo nustatomos išsamios Tarybos reglamento (EB) Nr. 73/2009 taikymo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 142 straipsnio e punktą,
kadangi:
(1)
Reglamento (EB) Nr. 73/2009 124 straipsnio 1 dalyje išdėstytos taisyklės, pagal kurias nustatomas naujųjų valstybių narių žemės ūkio paskirties žemės plotas pagal vienkartinės išmokos už plotus schemą, numatytą to reglamento 122 straipsnyje;
(2)
pagal Komisijos reglamento (EB) Nr. 1121/2009 (2) 89 straipsnį Kipro žemės ūkio paskirties žemės plotai nustatyti to reglamento VIII priede;
(3)
2013 m. rugpjūčio 13 d. raštu Kipras pranešė Komisijai, kad, remdamasis Reglamento (EB) Nr. 73/2009 124 straipsnio 1 dalimi, jis peržiūrėjo savo naudojamos žemės ūkio paskirties žemės, kuri atitinka vienkartinės išmokos už plotus schemos reikalavimus, plotą. Atliekant peržiūrą atsižvelgta į faktą, kad po 2006-2009 m. vyravusių itin blogų oro sąlygų, dėl kurių kilo didelės sausros ir pritrūko drėkinimo sistemoms naudojamo vandens ir kurios smarkiai pakenkė Kipro užtvankų tinklo vientisumui, pastaraisiais metais daug gamintojų apleido savo dirbamą žemę. Atitinkamai, bendras plotas, už kurį prašoma vienkartinės išmokos už plotą, mažėja nuo 2007 m., o tai rodo, kad apleidžiama vis daugiau žemės, ir pateisina sprendimą atlikti naudojamos žemės ūkio paskirties žemės peržiūrą. Be to, sprendimas atlikti peržiūrą priimtas remiantis patirtimi, įgyta pastaraisiais metais tikrinant atitiktį vienkartinės išmokos už plotą skyrimo reikalavimams, - atlikus patikrą buvo nuspręsta atnaujinti Reglamento (EB) Nr. 73/2009 17 straipsnyje nurodytą žemės ūkio paskirties sklypų identifikavimo sistemą ir paaiškėjo, kad naudojamos žemės ūkio paskirties žemės, kuri 2003 m. birželio 30 d. buvo geros agrarinės būklės, yra mažiau, nei anksčiau nustatyta. Todėl žemės ūkio paskirties žemės, kuriai taikytina vienkartinės išmokos už plotus schema, plotas turėtų būti sumažintas iki 127 000 hektarų;
(4)
Reglamentas (EB) Nr. 1121/2009 turėtų būti atitinkamai iš dalies pakeistas;
(5)
šiuo reglamentu siūlomas pakeitimas turėtų būti taikomas pagalbos paraiškoms nuo 2013 kalendorinių metų;
(6)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1121/2009 VIII priede eilutė, susijusi su Kipru, pakeičiama taip:
„Kipras
127“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas pagalbos paraiškoms nuo 2013 kalendorinių metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. lapkričio 14 d.

Labels: 20
18
5
6